Infografika - Kif jaħdem il-mekkaniżmu ta' rispons għal kriżijiet, IPCR Ara l-infografika sħiħa Matul l-aħħar ġimgħat, il-Kunsill ħa għadd ta' passi biex jikkoordina r-rispons tal-UE għat-tifqigħa tal-COVID-19. L-iskala attwali tat-tifqigħa wriet il-ħtieġa li jiġu kkoordinati saħansitra aktar l-azzjonijiet tagħna fuq il-livell tal-UE. Il-presidenza Kroata għalhekk iddeċidiet fit-2 ta' Marzu 2020 li żżid l-Arranġamenti Integrati għal Rispons Politiku f'Sitwazzjonijiet ta' Kriżi (IPCR) mil­livell ta' qsim ta' informazzjoni għal-livell ta' attivazzjoni sħiħa. Bl-attivazzjoni sħiħa tal-IPCR tista' ssir aktar enfasi fuq l-identifikazzjoni ta' nuqqasijiet kbar bejn is-setturi u l-iżvilupp ta' miżuri konkreti ta' rispons tal-UE f'laqgħat immexxija mill-presidenza. Dawn il-laqgħat ta' kriżi jlaqqgħu flimkien rappreżentanti tal-uffiċċju tal-President tal-Kunsill Ewropew, il-Kummissjoni Ewropea, is-Servizz Ewropew għall-Azzjoni Esterna (SEAE), stati membri milquta u partijiet rilevanti oħra. Il-parteċipanti tal-laqgħa jħejju, jiżviluppaw u jaġġornaw proposti għal azzjonijiet li għandhom jiġu diskussi u deċiżi mill-Kunsill. Kuntest L-arranġamenti tal-IPCR isaħħu l-ħila tal-Unjoni Ewropea li tieħu deċiżjonijiet malajr meta tħabbat wiċċha ma' kriżijiet kbar li jolqtu setturi differenti li jeħtieġu rispons fuq il-livell politiku tal-UE. Huma jipprovdu l-appoġġ meħtieġ mill-istituzzjonijiet u s-servizzi tal-UE fil-kuntest ta' kriżi u l-evoluzzjoni tagħha. Dawn l-arranġamenti tal-IPCR huma bbażati fuq il-prinċipju tas-sussidjarjetà, u jirrispettaw b'mod sħiħ ir-responsabbiltajiet tal-istati membri f'sitwazzjoni ta' kriżi. Ma jiħdux post arranġamenti eżistenti fuq il-livell settorjali. L-arranġamenti tal-IPCR ġew approvati mill-Kunsill fil-25 ta' Ġunju 2013. F'Diċembru 2018, il-Kunsill adotta deċiżjoni li kkodifikathom f'att legali. Fit-28 ta' Jannar 2020, il-Presidenza Kroata attivat l-arranġamenti tal-IPCR tal-UE fil-livell ta' qsim tal-informazzjoni, li taw bidu għall-produzzjoni ta' rapporti integrati mill-Kummissjoni u s-SEAE u l-ħolqien ta' paġna apposta fuq il-pjattaforma online tal-IPCR, li fuqha tinqasam informazzjoni dwar it-tifqigħa tal-COVID-19. Ir-rispons tal-Kunsill għall-kriżi Deċiżjoni ta' Implimentazzjoni tal-Kunsill dwar l-Arranġamenti tal-UE tal-IPCR